钦定古今图书集成/明伦汇编/官常典/第505卷 > 周仁美
## 钦定古今图书集成/明伦汇编/官常典/第505卷 > 周仁美

按《宋史》本传：仁美，深州人。开宝中，应募隶贝州骁捷
军关南李汉超选备给使，屡捕获契丹谍者，从汉超
战于西嘉山，身中重创，补队长。汉超上其功，隶殿前
班，赐衣带、鞍勒马、什物、奴婢、器械，命王继恩引入纵
观，过祗候库，太祖问其力能负钱几许，仁美曰：“‘臣可
胜七八万’。太祖曰：‘可惜压死’。”止命负四万五千，因赐
之。稍迁右班都知、御前忠佐马军副都军头，戍环州。
时牛耶泥族累岁为寇，仁美与陈德元、宋思恭往击
之，斩首三千级，获牛羊三百馀，发戎族囷窖以饷师又与思恭讨募窟泉、岌拖族，格斗，斩八十馀级。至道
初，石昌告耶泥族复叛，德元令仁美提兵抚辑之。仁
美谓石昌镇主和文显曰：“此贼不除，边患未弭。”因厚
设殽酒，召酋长二十八人缚送州狱，自是诸族慑畏。
二年，又与马绍忠、白守荣、田绍斌部刍粮趣清远军。
仁美为先锋，至岐子平，与卤角走之。明日，又战于浦
洛河，自巳至戍，战数十合，进壁干河，绍忠、守荣皆败
走，绍斌退止浦洛，独仁美所部不满三千，身中八创，
护刍粮官吏直抵清远。绍斌继至，深叹其勇干，表上
其功。时运粮民道路被伤者相继，仁美领徒援护，悉
抵环州。又遇卤于橐䒷路，击走之。先是，诸蕃每贡马
京师，为继迁邀击，仁美领骑士为援，贼不敢犯。补澶
州龙卫军都虞候，部署李继隆奏留麾下，选军中伉
健者千人，令仁美领之，屡入敌境，战有功。俄还澶州。
召见，会令诸军射，仁美自陈筋力未衰，愿对殿廷发
二矢，上许之。既而前奏曰：“臣老于戎门，多戍外郡，罕
曾入觐京阙，前后征行，体被三十馀创。今日得对万
乘，千载之幸。傥或备员宿卫，立殿庭下一日足矣。”上
顾傅潜而笑，潜亦称其武干。力留，补马步军副都军
头。潜屯北面，常以自随。契丹攻蒲阴，仁美领万骑解
其围。又从王超屯镇、定、仪、渭，累迁龙卫军都指挥使，
领顺州刺史，复屯镇定。时州有亡命卒聚盗，剽村闾
为患，王超委仁美招捕。仁美选勇敢卒，诈亡命趣贼，
所，得其要领，即自往谕以祸福，留贼中。一日，超忽失
仁美，求之甚急。诘旦，仁美至，具道其事，乃出库钱付
仁美为赏，不数日，贼悉降，凡得二百馀人，以隶军籍。
景德中，徙屯陈州，入掌军头引见司。大中祥符元年，
从驾泰山，命检视山下诸坛牲牢祭馔。明年，出为磁
州团练使、知卫州，俄改沧州部署，移高阳关副部署。
八年，擢为龙神卫四厢都指挥，领奖州防御使，迁捧
日、天武四厢辘都指挥使，改领端州防御使，权京新城
内都巡检。先是，巡兵捕亡卒盗贼，不获皆有罚，而获
者无赏。仁美因差立《赏格》以闻，诏从其请。天禧三年，
卒。